
Máté Zsolt
A Pécsi Tudományegyetem Egyetemi Hallgatói Önkormányzata által támogatott kutatásom 2014. 10. 28. és 30. között valósítottam meg Budapesten. Az előzetes pályázatban is vázolt, Állambiztonsági Szolgálatok Történeti Levéltára mellett végül sikerült eljutnom a Magyar Nemzeti Levéltár Országos Levéltárába, illetve az Országos Széchenyi Könyvtárba.

Az Állambiztonsági Szolgálatok Történeti Levéltárában a számomra biztosított referens összesen 50 különböző ügynöki jelentést készített elő számomra. A jelentések több ügynöktől származtak az ország különböző pontjairól, továbbá egy jelentést olvastam egy, az Osztrák Néppártba beépült személytől és egy irat a Szabad Európa Rádióban dolgozó elhárító tiszttől származott. Az iratok felkeltették az érdeklődésemet, hogy a későbbiekben is igénybe vegyem ezen iratokat a kutatásaimhoz, mivel egy különleges aspektusból világítják meg a magyar társadalmat. A kutatási témámhoz úgy járult hozzá, hogy ezáltal világos képet kaptam arról, hogy a Népszabadságon túl a magyar emberek igen nagy számban hallgatták a nyugati rádióadásokat és ezáltal tájékozottak voltak Nyikita Sz. Hruscsov és Kádár János, az Egyesült Nemzetek Szervezetének Közgyűlésének XV. ülésszakán folytatott tevékenységéről.

Mivel előzetesen nem tudtam, mennyi iratot kapok az előbb említett levéltárból, a 3 naposra tervezett kutatóutamat igyekeztem még eredményesebben kihasználni. Ezért, előre kikértem iratokat a Magyar Nemzeti Levéltár Országos Levéltárától az 1960-as magyar-kínai kapcsolatokra vonatkozóan. Ebből a 4 doboznyi iratból is hasznos információkat tudtam kinyerni. A magyar-kínai kapcsolatok történetét kevésbé kutatták, ezért a dolgozatomban való felhasználása újdonságokkal kecsegtet. Fontos kutatási eredmény, hogy amíg az amerikai-magyar kapcsolatok javítására a magyar diplomácia fontos eseményként tekintett az ENSZ soron következő Közgyűlésére, addig ez kínai vonalon nem figyelhető meg, mivel ott bilaterális alapokon próbálták javítani a kapcsolatokat.

A Budapesten való tartózkodásom során interjút készíthettem Hollai Imrével, korábbi külügyminiszter-helyettessel. Hollai is ellátogatott Kádár Jánossal New Yorkba, így azon kevesek egyike, aki még életben van és igénybe vehetjük emlékeit az oral history módszerének alkalmazásához. Az interjú másfél óra hosszú lett, magyar nyelven zajlott. Ez a forrás sokat jelent majd a tudományos a diákköri dolgozatomban felhasznált források minőségén.

Továbbá több mint 10 órát töltöttem el az Országos Széchenyi Könyvtár mikrofilm olvasótermében, ahol a The New York Times című amerikai lap 1960-as szeptemberi és októberi számait olvastam. Ezzel több ponton tudtam javítani a TDK dolgozatom mellékletének szánt, a témával foglalkozó cikkek jegyzékét és pontosabb statisztikát készíthettem a korabeli sajtóvisszhangról. Karikatúrákat is digitalizáltam a kutatási témához kapcsolódóan. Az amerikai napilap korábbi számai Magyarországon kizárólag ebben az intézményben olvashatók, ezért nagy segítség volt a PTE EHÖK támogatásával megvalósított kutatóutam.
A támogatást vonatjegyre, BKV jegyre és szállás támogatásra kértem. A költségek minimalizálása érdekében más hostelt választottam, mint amit előzetesen írtam a pályázatban, így Budapest Budget Hostelban töltöttem el 2 éjszakát. Ezáltal az eredetileg pályázott 40490 Forint helyett 20490 Forintból valósítottam meg a kutatóutamat (leszámítva az étkezés költségeit). Mindezek miatt hálás vagyok a PTE EHÖK támogatásának, amivel megvalósíthattam az eredményes kutatóutamat. A 2014. november 14-i Intézeti Tudományos Diákköri Konferencián sikeresen kvalifikációt szereztem az Országos Tudományos Diákköri Konferenciára. 

